The Supremes

**The Supremes** oli USA naisansambel. See oli üks edukamaid Motown Recordsi plaadifirma alla kuulunud esinejatest 1960. aastatel.

See asutati 1959. aastal Detroitis nime **The Primettes** all. Selle asutajaliikmed olid Florence Ballard, Mary Wilson, Diana Ross ja Betty McGlown. Aastal 1960 asendas Barbara Martin McGlowni. Järgmisel aastal sõlmis ansambel nime The Supremes all plaadilepingu Motowniga. Martin lahkus ansamblist 1962. aasta alguses, misjärel esinesid Ross, Ballard ja Wilson triona.

Ansambli tippajal, 1960. aastate keskel võistles The Supremes ülemaailmse populaarsuse eest The Beatlesiga. 1966. aasta 22. oktoobril tõusis The Supremesi album "The Supremes A' Go-Go" USA plaadimüügi edetabelis Billboard 200, olles sellega esimene album naisansamblilt, mis esikohale on jõudnud. The Supremes on USA läbi aegade kõige edukam vokaalansambel 12 esikohasingliga edetabelis Billboard Hot 100. The Supremesi tuntumate hittide hulka kuuluvad muuhulgas "Where Did Our Love Go", "Baby Love", "Stop! In the Name of Love" (kõik 1964), "You Can't Hurry Love" ja "You Keep Me Hangin' On" (mõlemad 1966). Suurema osa ansambli hittides kirjutas ja produtseeris Motowni tähtsaim laulukirjutamise ja produtseerimise meeskond Holland–Dozier–Holland.

1960. aastate keskel, mil ansambel oli oma edu tipus, oli selle solistiks Ross. 1967. aastal andis Motowni president Berry Gordy ansambli nimeks **Diana Ross & the Supremes** ja asendas Ballardi Cindy Birdsongiga. Ross lahkus 1970. aastal, et alustada soolokarjääri ja tema asemele tuli Jean Terrell ning ansambel sai tagasi nimeks The Supremes. Pärast 1972. aastat muutus ansambli kollektiiv sageli ning 1970. aastate keskel liitusid sellega Lynda Laurence, Scherrie Payne ja Susaye Greene. The Supremes läks laiali 1977. aastal pärast 18 tegutsemisaastat.

1988. aastal võeti ansambli tuntuim koosseis (Ballard, Ross, Wilson) Rock'n'rolli Kuulsuste Halli liikmeks.

The Supremesi edulool põhineb Broadway muusikal "Dreamgirls" ja 2006. aasta Bill Condoni muusikaline draamafilm "Dreamgirls". Film kandideeris Oscarile kuues kategoorias, võites neist kahes.

## Liikmed
* Mary Wilson (1959–1977)
* Diana Ross (1959–1970)
* Florence Ballard (1959–1967)
* Betty McGlown (1959–1960)
* Barbara Martin (1960–1962)
* Cindy Birdsong (1967–1972, 1973–1976)
* Jean Terrell (1970–1973)
* Lynda Laurence (1972–1973)
* Scherrie Payne (1973–1977)
* Susaye Greene (1976–1977)

## Diskograafia
### Stuudioalbumid

* "Meet The Supremes" (1962)
* "Where Did Our Love Go" (1964)
* "A Bit of Liverpool" (1964)
* "The Supremes Sing Country, Western and Pop" (1965)
* "We Remember Sam Cooke" (1965)
* "More Hits by The Supremes" (1965)
* "Merry Christmas" (1965)
* "I Hear a Symphony" (1966)
* "The Supremes A' Go-Go" (1966)
* "The Supremes Sing Holland–Dozier–Holland" (1967)
* "The Supremes Sing Rodgers & Hart" (1967)
* "Reflections" (1968)
* "Diana Ross & the Supremes Sing and Perform "Funny Girl"" (1968)
* "Diana Ross & the Supremes Join The Temptations" (1968)
* "Love Child" (1968)

* "Let the Sunshine In" (1969)
* "Together" (1969)
* "Cream of the Crop" (1969)
* "Right On" (1970)
* "The Magnificent 7" (1970)
* "New Ways but Love Stays" (1970)
* "The Return of the Magnificent Seven" (1971)
* "Touch" (1971)
* "Dynamite" (1971)
* "Floy Joy" (1972)
* "The Supremes Produced and Arranged by Jimmy Webb" (1972)
* "The Supremes" (1975)
* "High Energy" (1976)
* "Mary, Scherrie & Susaye" (1976)